คลังขยายเวลาเปิดทางราชการ
เบิกงบ3หมื่นล.คลังขยายเวลาหน่วยงานราชการเร่งเบิกจ่ายงบ 3.13 หมื่นล้านบาท สิ้น มิ.ย.ต้องก่อหนี้
11 มิ.ย. 2556

เบิกงบ3หมื่นล.คลังขยายเวลาหน่วยงานราชการเร่งเบิกจ่ายงบ 3.13 หมื่นล้านบาท สิ้น มิ.ย.ต้องก่อหนี้
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้อนุมัติขยายเวลาการก่อหนี้ผูกพันให้ส่วนราชการและรัฐวิสาหกิจที่เข้าหลักเกณฑ์ 1,237 รายการ คิดเป็นเงิน 3.13 หมื่นล้านบาท โดยมีข้อแม้ว่าจะต้องก่อหนี้ผูกพันให้แล้วเสร็จภายในเดือน มิ.ย.นี้ และหลังจากนี้กรมบัญชีกลางจะออกหนังสือแจ้งส่วนราชการและรัฐวิสาหกิจทั้ง 297 แห่ง ให้ทราบภายใน 1 สัปดาห์ เพื่อจะได้ดำเนินการจัดซื้อจัดจ้างต่อไป
ทั้งนี้ ส่วนราชการที่จะขยายเวลาการก่อหนี้ผูกพันเป็นรายการที่ประกวดราคาแล้วแต่ยังไม่ได้ผู้รับจ้าง จนต้องประกวดราคาใหม่ เป็นเงิน 5,085 ล้านบาท เป็นโครงการผูกพันข้ามปี ซึ่งต้องเสนอให้สำนักงบประมาณให้ความเห็นชอบ 4,676 ล้านบาท เป็นรายการที่อยู่ระหว่างปรับปรุงทีโออาร์ ตามมติคณะรัฐมนตรี 4,530 ล้านบาท เป็นรายการที่จัดซื้อจัดจ้างแล้วแต่งบไม่เพียงพอ และอยู่ระหว่างการโอนเปลี่ยนแปลงงบ 810 ล้านบาท สุดท้ายคือโครงการที่รอการอนุมัติจัดซื้อจัดจ้างตามระเบียบพัสดุ 1.62 หมื่นล้านบาท
สำหรับผลการเบิกจ่ายงบประมาณถึงสิ้นเดือน พ.ค. มีการเบิกจ่ายรวม 1.03 ล้านล้านบาท เป็นรายจ่ายลงทุน 1.68 แสนล้านบาท หรือ 46.14% สูงกว่าเป้าที่ตั้งไว้